केरल में एक दिन में रिकॉर्ड 99,651 लोग कोरोना से ठीक हुए, 21,402 नए मामले, 87 लोगों की मौत
केरल में कोरोना वायरस संक्रमण के रोज आ रहे नए मामलों में कमी जारी है। सोमवार को राज्य में 21,402 नए मामले आए हैं। राज्य में अभी तक कुल 21,39,314 लोग संक्रमित हुए हैं।
कोच्चि: केरल में कोरोना वायरस संक्रमण के रोज आ रहे नए मामलों में कमी जारी है। सोमवार को राज्य में 21,402 नए मामले आए हैं। राज्य में अभी तक कुल 21,39,314 लोग संक्रमित हुए हैं। पिछले 24 घंटों में राज्य में रिकॉर्ड 99,651 लोग कोरोना वायरस संक्रमण से मुक्त हुए हैं। अभी तक कुल 18,00,179 लोग इस बीमारी से ठीक हुए हैं। राज्य में पिछले 24 घंटों में 86,505 नमूनों की जांच होने के बावजूद संक्रमित लोगों की संख्या कम आयी है और संक्रमण की दर फिलहाल 24.74 प्रतिशत है। केरल में महामारी से और 87 लोगों की मौत होने के साथ ही कोरोना वायरस संक्रमण से मरने वालों की संख्या 6,515 पहुंच गयी है। राज्य में फिलहाल 3,62,315 लोगों का इलाज चल रहा है। राज्य में आए संक्रमण के मामलों में से 100 लोग बाहर से आए थे जबकि 19,612 लोगों को स्थानीय स्तर पर संक्रमण हुआ है।वहीं, राज्य में कोरोना वायरस से सबसे ज्यादा प्रभावित चार प्रमुख जिलों की सीमाओं को सोमवार को सील करने के साथ ही पाबंदियों को और कड़ा कर दिया गया है, क्योंकि राज्य सरकार की ओर से घोषित सात दिन का तिहरा लॉकडाउन आधी रात से अमल में आ गया है। तिरुवनंतपुरम, एर्नाकुलम, त्रिशूर और मलाप्पुरम जिलों में वायरस के व्यापक प्रसार पर लगाम कसने के लिए अधिकतर सड़कों को बंद कर दिया गया है और पुलिस ने प्रमुख सड़कों का नियंत्रण अपने हाथ में ले लिया है। इन सभी चार जिलों में सिर्फ जरूरी सेवाओं से जुड़े लोगों और आपात स्थिति में ही लोगों को यात्रा की छूट दी गई है। सीमाओं पर पुलिस कड़ी निगरानी कर रही है और बिना किसी कारण के यात्रा करने वाले लोगों को वापस भेज रही है। पुलिस ने तिहरे लॉकडाउन नियमों का उल्लंघन करने पर कड़ी कानूनी कार्रवाई और गाड़ियों को जब्त करने की चेतावनी दी है।तिरुवनंतपुरम नगर पुलिस आयुक्त बलराम कुमार उपाध्याय ने कहा कि पृथक-वास के नियम का उल्लंघन करने पर नजर रखने के लिए 100 बाइक गश्ती टीमों को तैनात किया गया है। इस बीच जिला अधिकारियों ने प्रत्येक जिले के लिए दिशा-निर्देश जारी कर दिए हैं। अधिकारियों ने बताया कि तिरुवनंतपुरम, एर्नाकुलम, त्रिशूर और मलाप्पुरम जिलों में 23 मई तक तिहरा लॉकडाउन रहेगा जबकि मौजूदा लॉकडाउन अन्य 10 जिलों में जारी रहेगा।ये भी पढ़ें